作者:於鵠
標題:過淩霄洞天謁張先生祠
內容:戢戢亂峰裡，一峰獨淩天。下看如尖高，上有十裡泉。志人愛幽深，一住五十年。懸牘到其上，乘牛耕藥田。衣食不下求，乃是雲中仙。山僧獨知處，相引沖碧煙。斷崖晝昏黑，槎臬橫只椽。面壁攀石稜，養力方敢前。累歇日已沒，始到茅堂邊。見客不問誰，禮質無周旋。醉臥枕欹樹，寒坐展青氈。折松掃藜床，秋果顏色鮮。煉蜜敲石炭，洗澡乘瀑泉。白犬舐客衣，驚走聞腥羶。乃知軒冕徒，寧比雲壑眠。